CELEX: 32014R0544
Language: hr
Date: 2014-05-15 00:00:00
Title: Uredba (EU) br. 544/2014 Europskog parlamenta i Vijeća od 15. svibnja 2014. o izmjeni Uredbe Vijeća (EZ) br. 302/2009 o višegodišnjem planu oporavka plavoperajne tune u istočnom Atlantiku i Sredozemnom moru

29.5.2014   
            
            
               HR
            
            
               Službeni list Europske unije
            
            
               L 163/7
            
         UREDBA (EU) br. 544/2014 EUROPSKOG PARLAMENTA I VIJEĆA
   od 15. svibnja 2014.
   o izmjeni Uredbe Vijeća (EZ) br. 302/2009 o višegodišnjem planu oporavka plavoperajne tune u istočnom Atlantiku i Sredozemnom moru
   EUROPSKI PARLAMENT I VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 43. stavak 2.,
   uzimajući u obzir prijedlog Europske komisije,
   nakon prosljeđivanja nacrta zakonodavnog akta nacionalnim parlamentima,
   uzimajući u obzir mišljenje Europskoga gospodarskog i socijalnog odbora (1),
   u skladu s redovnim zakonodavnim postupkom (2),
   budući da:
   
               (1)
            
            
               Unija je stranka Međunarodne konvencije o očuvanju atlantskih tuna (3) („Konvencija”).
            
         
               (2)
            
            
               Na svojem 16. izvanrednom sastanku iz 2008. Međunarodna komisija za očuvanje atlantskih tuna („ICCAT”), osnovana na temelju Konvencije, usvojila je Preporuku 08-05 o uspostavi novog plana oporavka plavoperajne tune u istočnom Atlantiku i Sredozemnom moru zamjenjujući prethodni plan oporavka koji je usvojen 2006. Uredba Vijeća (EZ) br. 302/2009 (4) donesena je radi provedbe tih međunarodnih mjera zaštite na razini Unije.
            
         
               (3)
            
            
               Na svojem 17. izvanrednom sastanku iz 2010. ICCAT je usvojio Preporuku 10-04 o izmjeni višegodišnjeg plana oporavka plavoperajne tune. Uredba (EZ) br. 302/2009 tada je izmijenjena Uredbom (EU) br. 500/2012 (5) Europskog parlamenta i Vijeća radi provedbe tih revidiranih međunarodnih mjera zaštite na razini Unije.
            
         
               (4)
            
            
               Na svojem 18. izvanrednom sastanku iz 2012. ICCAT je usvojio Preporuku 12-03 koja je dodatno izmijenila višegodišnji plan oporavka plavoperajne tune. Radi bolje prilagodbe ribolovnih sezona djelatnosti flota, Preporuka 12-03 predviđa izmjenu ribolovnih sezona koje su sada definirane kao sezone otvorenog ribolova za razliku od lovostaja navedenih u prethodnim preporukama ICCAT-a. Pored toga izmijenjeni su i efektivni datumi kada su dozvoljene ribolovne aktivnosti plivaricama tunolovkama, ribarskim brodovima za ribolov s mamcima i brodovima s povlačnim povrazom. Konačno, kako bi se izbjegle sumnje vezane za opremu koja ne podliježe nikakvim posebnim pravilima o ribolovnim sezonama, bilo je potrebno uvesti odredbu koja izričito dopušta mogućnost ribolova tijekom cijele godine drugim vrstama opreme, osim svih vrsta jednostrukih plutajućih stajačica. Razdoblja i datume ribolovnih sezona na Atlantiku ICCAT može revidirati 2015., nakon savjetovanja sa Stalnim odborom za istraživanje i statistiku ICCAT-a (SCRS).
            
         
               (5)
            
            
               Na svojem 23. redovnom sastanku u studenome 2013. ICCAT je usvojio Preporuku 13-08 o dopuni Preporuke 12-03 s ciljem omogućavanja izmjena ribolovnih sezona za brodove za ribolov s mamcima i brodove s povlačnim povrazom u istočnom Atlantiku koje ne utječu na zaštitu područja mriještenja plavoperajne tune u Sredozemnom moru. U toj se Preporuci ICCAT-a navodi da ugovorne stranke i surađujuće neugovorne stranke, subjekti ili ribarski subjekti mogu odrediti drugi datum početka ribolovne sezone za svoje brodove za ribolov s mamcima i brodove s povlačnim povrazom koji djeluju u istočnom Atlantiku, pridržavajući se ukupnog trajanja otvorene sezone za te oblike ribolova. Navedena Preporuka ICCAT-a također propisuje pravila za korištenje stereoskopskih kamera u kontekstu operacija stavljanja u kaveze. Namjera je da SCRS na svojoj sjednici 2014. pregleda sve tehničke specifikacije, uključujući intenzitet i način uzorkovanja, udaljenost od kamere, dimenzije otvora za prebacivanje, algoritme (odnos dužina-težina), a da ih ICCAT prema potrebi izmijeni na svojoj sjednici 2014. na temelju preporuka SCRS-a.
            
         
               (6)
            
            
               Kako bi se na pravo Unije primijenila Preporuka 12-03 ICCAT-a radi osiguravanja učinkovitog očuvanja stoka plavoperajne tune, pružanja pravne sigurnosti u pogledu predmetnih ribolovnih sezona te u konačnici omogućavanja državama članicama da na odgovarajući način definiraju svoje planove o ribolovu, kapacitetu i inspekciji te druge obveze izvješćivanja, kao i Preporuka 13-08 ICCAT-a u vezi s korištenjem sustava stereoskopskih kamera u kontekstu operacija stavljanja u kaveze i mogućeg određivanja drugog datuma početka ribolovne sezone za brodove za ribolov s mamcima i brodove s povlačnim povrazom koji djeluju u istočnom Atlantiku, potrebno je što prije izmijeniti relevantne odredbe Uredbe (EZ) br. 302/2009.
            
         DONIJELI SU OVU UREDBU:
   Članak 1.
   Uredba (EZ) br. 302/2009 mijenja se kako slijedi:
   
               (1)
            
            
               Članak 7. zamjenjuje se sljedećim:
               „Članak 7.
               Ribolovne sezone
               1.   Ribolov plavoperajne tune u istočnom Atlantiku i Sredozemnom moru velikim plovilima za pelagijski ribolov parangalom koja su dulja od 24 metra dopušten je u razdoblju od 1. siječnja do 31. svibnja s izuzetkom područja ograničenog 10. meridijanom na zapadu i 42. paralelom na sjeveru, gdje je takav ribolov dopušten u razdoblju od 1. kolovoza do 31. siječnja.
               2.   Dopušten je ribolov plavoperajne tune plivaricama tunolovkama u istočnom Atlantiku i Sredozemnom moru u razdoblju od 26. svibnja do 24. lipnja.
               3.   Dopušten je ribolov plavoperajne tune brodovima s mamcima i brodovima s povlačnim povrazom u istočnom Atlantiku i Sredozemnom moru u razdoblju od 1. srpnja do 31. listopada.
               Neovisno o prvom podstavku i s obzirom na to da on ne utječe na zaštitu područja mriještenja, države članice za 2014. i 2015 mogu u svojim godišnjim nacionalnim planovima ribolova za brodove za ribolov s mamcima i brodove s povlačnim povrazom koji plove pod njihovom zastavom i djeluju u istočnom Atlantiku odrediti drugi datum početka ribolova, pod uvjetom da je ukupno trajanje otvorene sezone za te oblike ribolova i dalje u skladu s prvim podstavkom.
               Plan ribolova Unije koji treba podnijeti ICCAT-u do 15. veljače svake godine, navodi jesu li izmijenjeni početni datumi za te oblike ribolova, kao i koordinate predmetnih područja.
               4.   Dopušten je ribolov plavoperajne tune plovilima koja koriste povlačne mreže (koće) u istočnom Atlantiku u razdoblju od 16. lipnja do 14. listopada.
               5.   Dopušten je rekreacijski i sportski ribolov plavoperajne tune u istočnom Atlantiku i Sredozemnom moru u razdoblju od 16. lipnja do 14. listopada.
               6.   Ribolov plavoperajne tune korištenjem druge opreme od one iz stavaka 1. do 5. dopušten je tijekom cijele godine. Bez obzira na to, zabranjen je ribolov plavoperajne tune korištenjem bilo kojih vrsta jednostrukih plutajućih stajačica.”;
            
         
               (2)
            
            
               Umeće se sljedeći članak:
               „Članak 24.a
               Korištenje stereoskopskih kamera tijekom operacija stavljanja u kaveze
               Korištenje sustava stereoskopskih kamera u kontekstu operacija stavljanja u kaveze poštuje sljedeće uvjete:
               
                           (a)
                        
                        
                           intenzitet uzorkovanja žive ribe ne smije biti manji od 20 % od količine ribe koja se stavlja u kaveze; kada je to tehnički moguće, uzorkovanje žive ribe provodi se uzastupno uzorkujući mjerenjem svaki peti primjerak; takav uzorak mora činiti riba mjerena na udaljenosti od između 2 do 8 m od kamere;
                        
                     
                           (b)
                        
                        
                           dimenzije otvora za prebacivanje koji povezuje kavez davatelj s kavezom primateljem ne smije prelaziti najveću širinu od 10 m i najveću visinu od 10 m;
                        
                     
                           (c)
                        
                        
                           kada izmjerene dužine ribe pokazuju multimodalnu distribuciju (dvije ili više statističke skupine određenih veličina), moguće je koristiti više konverzijskih algoritama za istu operaciju stavljanja u kaveze; najnoviji algoritmi Stalnog odbora za istraživanje i statistiku ICCAT-a koriste se za preračunavanje vilične dužine ribe u ukupnu težinu s obzirom na kategoriju veličine ribe izmjerene tijekom operacije stavljanja u kaveze;
                        
                     
                           (d)
                        
                        
                           kalibracija stereoskopskih mjerenja dužine provodi se prije svake operacije stavljanja u kaveze korištenjem mjerila na udaljenosti od između 2 i 8 metara;
                        
                     
                           (e)
                        
                        
                           kada se dostavljaju rezultati stereoskopskog programa, navode se podaci o granici dopuštene pogreške svojstvenoj tehničkim specifikacijama sustava stereoskopske kamere, koja ne smije prelaziti +/- 5 %.”.
                        
                     
         Članak 2.
   Ova Uredba stupa na snagu trećeg dana od dana objave u Službenom listu Europske unije.
   
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 15. svibnja 2014.
      
         
            Za Europski parlament
         
         
            Predsjednik
         
         M. SCHULZ
      
      
         
            Za Vijeće
         
         
            Predsjednik
         
         D. KOURKOULAS
      
   
   
      (1)  SL C 67, 6.3.2014., str. 157.
   
      (2)  Stajalište Europskog parlamenta od 16. travnja 2014. (još nije objavljeno u Službenom listu) i odluka Vijeća od 8. svibnja 2014.
   
      (3)  Odluka Vijeća br. 86/238/EEZ od 9. lipnja 1986. o pristupanju Zajednice Međunarodnoj konvenciji za očuvanje atlantskih tuna kako se izmjenjuje Protokolom u prilogu Završnog akta Konferencije punomoćnika država stranaka Konvencije potpisane u Parizu 10. srpnja 1984. (SL L 162, 18.6.1986., str. 33.).
   
      (4)  Uredba Vijeća (EZ) br. 302/2009 od 6. travnja 2009. o višegodišnjem planu oporavka plavoperajne tune u istočnom Atlantiku i Sredozemnom moru te o izmjeni Uredbe (EZ) br. 43/2009 i stavljanju izvan snage Uredbe (EZ) br. 1559/2007 (SL L 96, 15.4.2009., str. 1.).
   
      (5)  Uredba (EU) br. 500/2012 Europskog parlamenta i Vijeća od 13. lipnja 2012. o izmjeni Uredbe Vijeća (EZ) br. 302/2009 o višegodišnjem planu oporavka stoka plavoperajne tune u istočnom Atlantiku i Sredozemnom moru (SL L 157, 16.6.2012., str. 1.).